和永叔春雪
作者：劉攽
朝代：宋

paragraphs: 陬筒吹灰變冥朔，生氣萌泉天不覺。
凝陰忽升氣橫厲，重雲大同勢綿邈。
通衢漫漫走流沙，近甸稍稍堆喬岳。
焚爐姹女姿飛揚，匝野神奸誰彫琢。
刀圭不惜透牆隙，捷業俄然垂屋角。
戶斜尺劍未及收，窗缺連環如可握。
鮮粧宮女喜深印，紅手庠童鬥堅搦。
暝雞誤曉屢咿咿，饑雀衝人猶啄啄。
雖憐林篁有摧折，却喜隴苗就優渥。
貧廬敗褐憎破牖，富屋珍裘轉深幄。
使君高義仍泛愛，潁士多文方力學。
獵師得雋鮮棄薧，厨釀薦甘清間濁。
氣隨陽春破凝烈，巧奪鈞工畏名貌。
吾知郢人不復歌，古聲比今爲拙朴。